SL Uradni list Evropske unije L 97/9

UREDBA KOMISIJE (EU) št. 350/2011

z dne 11. aprila 2011

o spremembi Uredbe (ES) št. 1251/2008 glede zahtev za dajanje pošiljk pacifiških ostrig na trg, namenjenih v države članice ali njihove dele z nacionalnimi ukrepi glede ostreidnega herpesvirusa 1 μνar (OsHV-1 μνar), ki so bili odobreni s Sklepom 2010/221/EU

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (1) in zlasti člena 61(3) Direktive,

ob upoštevanju naslednjega:

(1) Uredba Komisije (ES) št. 1251/2008 z dne 12. decembra 2008 o izvajanju Direktive Sveta 2006/88/ES glede pogojev in zahtev v zvezi z izdajanjem spričeval za dajanje živali in proizvodov iz ribogojstva na trg in za njihov uvoz v Skupnost ter o določitvi seznama vektorskih vrst (2) določa zahteve za dajanje na trg, vključno z zahtevami za izdajanje veterinarskih spričeval, za premike živali iz ribogojstva na območja, ki jih zajemajo nacionalni ukrepi, odobreni s Sklepom Komisije 2010/221/EU z dne 15. aprila 2010 o odobritvi nacionalnih ukrepov za omejevanje vpliva nekaterih bolezni pri živalih iz ribogojstva in prosto živečih vodnih živali v skladu s členom 43 Direktive Sveta 2006/88/ES (3).

(2) Od leta 2008 se na več območjih Irske, Francije in Združenega kraljestva pojavlja povečan pogin pacifiških ostrig (Crassostrea gigas). Epidemiološke preiskave, ki so bile izvedene leta 2009, navajajo, da je imel pri povečanem poginu pomembno vlogo na novo opisan sev ostreidnega herpesvirusa-1 (OsHV-1), in sicer OsHV-1 μνar.

(3) Uredba Komisije (EU) št. 175/2010 z dne 2. marca 2010 o izvajanju Direktive Sveta 2006/88/ES glede ukrepov za nadzor povečanega pogina ostrig vrste Crassostrea gigas v povezavi z odkrivanjem ostreidnega herpesvirusa 1 μνar (OsHV-1 μνar) (4) je bila sprejeta s ciljem preprečevanja nadaljnjega širjenja bolezni OsHV-1 μνar. Uvedla je ukrepe za nadzor širjenja navedene bolezni in se uporablja do 30. aprila 2011.

(4) Sklep 2010/221/EU, kot je bil nedavno spremenjen s Sklepom Komisije 2011/187/EU (5), državam članicam iz Priloge III k Sklepu omogoča, da določijo zahteve za dajanje na trg glede premikov pacifiških ostrig na območja, ki jih zajemajo odobreni programi nadzora, da se prepreči vnos bolezni OsHV-1 μνar na navedena območja. Zaradi jasnosti in poenostavitve zakonodaje Unije je treba ustrezne zahteve dajanja na trg določiti z Uredbo (ES) št. 1251/2008.

(5) Da se prepreči vnos bolezni OsHV-1 μνar v države članice ali njihove dele iz Priloge III k Sklepu 2010/221/EU, morajo pošiljke pacifiških ostrig, namenjene za območja gojenja in ponovno nasaditev ter za odpremne centre, obrate za prečiščevanje ali podobne dejavnosti pred uporabo za prehrano ljudi, vnesene v take države članice ali njihove dele, izvirati iz območja, ki ima enak zdravstveni status.

(6) Da se zagotovi izpolnjevanje navedenih zahtev, je treba takim pošiljkam priložiti veterinarsko spričevalo s potrebnimi potrdili.

(7) Uredbo (ES) št. 1251/2008 je zato treba ustrezno spremeniti.

(8) Primerno je določiti prehodne ukrepe, da se državam članicam in industriji omogoči sprejetje potrebnih ukrepov za uskladitev z novimi zahtevami iz te uredbe.

(9) Da bi se preprečilo nadaljnje širjenje bolezni OsHV-1 μνar, se ta uredba uporablja neposredno po datumu prenehanja veljavnosti Uredbe (EU) št. 175/2010.

(10) Ukrepi iz te Uredbe so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Uredba (ES) št. 1251/2008 se spremeni:

1. V členu 1 se točka (b)(ii) nadomesti z naslednjim besedilom: „(ii) živali iz ribogojstva, namenjene za gojenje, območja za ponovno nasaditev, športno komercialne vode, odprte okrasne objekte ali obnovo populacije ter za odpremne centre, obrate za prečiščevanje in podobne dejavnosti pred uporabo za prehrano ljudi v državah članicah ali njihovih delih z nacionalnimi ukrepi, odobrenimi s Sklepom Komisije 2010/221/EU (6);

2. V členu 8a(1)(a) se doda naslednja točka (iii): „(iii) Priloge III k Sklepu 2010/221/EU in v katerih se izvaja program nadzora ene ali več bolezni iz prvega stolpca navedene preglednice;“.

3. Vstavi se naslednji člen 8b: „Člen 8b Živi mehkužci, namenjeni za odpremne centre, obrate za prečiščevanje ali podobne dejavnosti pred uporabo za prehrano ljudi v državah članicah in njenih delih z nacionalnimi ukrepi, odobrenimi s Sklepom 2010/221/EU 1. Pošiljkam živih mehkužcev, namenjenim za odpremne centre, obrate za prečiščevanje ali podobne dejavnosti pred uporabo za prehrano ljudi, se priloži veterinarsko spričevalo, izpolnjeno v skladu z vzorcem iz dela B Priloge II in pojasnjevalnimi opombami iz Priloge V, kadar: (a) se živali vnašajo v države članice ali njihove dele, ki so navedeni v drugem in četrtem stolpcu preglednice iz Priloge III k Sklepu 2010/221/EU in v katerih se izvaja program nadzora ene ali več bolezni iz prvega stolpca navedene preglednice; (b) živali pripadajo vrstam, ki so v delu C Priloge II navedene kot vrste, dovzetne za bolezni, za katere se izvaja program nadzora v skladu s Sklepom 2010/221/EU, kot je navedeno v točki (a). 2. Pošiljke živih mehkužcev iz odstavka 1 izpolnjujejo zahteve za zdravstveno varstvo živali iz vzorca veterinarskega spričevala in pojasnjevalnih opomb iz navedenega odstavka. 3. Ta člen se ne uporablja za pošiljke, namenjene za odpremne centre, obrate za prečiščevanje ali podobne dejavnosti, ki so opremljene s sistemom za čiščenje odpadnih voda, za katere pristojni organ potrdi, da: (a) inaktivira viruse z ovojnico ali (b) zmanjša nevarnost prenosa bolezni v naravne vode na sprejemljivo raven.“

4. Priloga II se nadomesti z besedilom iz Priloge k tej uredbi.

Člen 2

1. Pošiljke pacifiških ostrig, ki so jim priložena veterinarska spričevala, izdana v skladu z delom A ali B Priloge II k Uredbi (ES) št. 1251/2008 pred spremembami, ki jih uvaja ta uredba, in veterinarska spričevala, izdana v skladu s Prilogo II k Uredbi (EU) št. 175/2010 se lahko v prehodnem obdobju do 15. maja 2011 dajo na trg, če v končni namembni kraj prispejo pred navedenim datumom.

2. Pošiljke živali iz ribogojstva, ki so jim priložena veterinarska spričevala, izdana v skladu z delom A ali B Priloge II k Uredbi (ES) št. 1251/2008 pred spremembami, ki jih uvaja ta uredba, se lahko v prehodnem obdobju do 1. julija 2012 še naprej dajo na trg, če zanje ne veljajo potrdila o zdravju živali glede bolezni OsHV-1 μνar iz dela II navedenih spričeval in pošiljke prispejo v končni namembni kraj pred navedenim datumom.

Člen 3

Ta uredba začne veljati tretji dan po objavi v Uradnem listu Evropske unije.

Uporablja se od 1. maja 2011.

Ta uredba je v celoti zavezujoča in se neposredno uporablja v vseh državah članicah. V Bruslju, 11. aprila 2011 Za Komisijo Predsednik José Manuel BARROSO

(1) UL L 328, 24.11.2006, str. 14.

(2) UL L 337, 16.12.2008, str. 41.

(3) UL L 98, 20.4.2010, str. 7.

(4) UL L 52, 3.3.2010, str. 1.

(5) UL L 80, 26.3.2011, str. 15.

(6) UL L 98, 20.4.2010, str. 7.“